CELEX: 32021R0374
Language: ro
Date: 2021-01-27 00:00:00
Title: Regulamentul delegat (UE) 2021/374 al Comisiei din 27 ianuarie 2021 de modificare a Regulamentului delegat (UE) 2020/884 de derogare, pentru anul 2020, de la Regulamentul delegat (UE) 2017/891 în ceea ce privește sectorul fructelor și legumelor și de la Regulamentul delegat (UE) 2016/1149 în ceea ce privește sectorul vitivinicol, în legătură cu pandemia de COVID-19, și de modificare a Regulamentului delegat (UE) 2016/1149

3.3.2021   
               
               
                  RO
               
               
                  Jurnalul Oficial al Uniunii Europene
               
               
                  L 72/3
               
            
         REGULAMENTUL DELEGAT (UE) 2021/374 AL COMISIEI
         din 27 ianuarie 2021
         de modificare a Regulamentului delegat (UE) 2020/884 de derogare, pentru anul 2020, de la Regulamentul delegat (UE) 2017/891 în ceea ce privește sectorul fructelor și legumelor și de la Regulamentul delegat (UE) 2016/1149 în ceea ce privește sectorul vitivinicol, în legătură cu pandemia de COVID-19, și de modificare a Regulamentului delegat (UE) 2016/1149
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1306/2013 al Parlamentului European și al Consiliului din 17 decembrie 2013 privind finanțarea, gestionarea și monitorizarea politicii agricole comune și de abrogare a Regulamentelor (CEE) nr. 352/78, (CE) nr. 165/94, (CE) nr. 2799/98, (CE) nr. 814/2000, (CE) nr. 1290/2005 și (CE) nr. 485/2008 ale Consiliului (1), în special articolul 62 alineatul (1) și articolul 64 alineatul (6),
         având în vedere Regulamentul (UE) nr. 1308/2013 al Parlamentului European și al Consiliului din 17 decembrie 2013 de instituire a unei organizări comune a piețelor produselor agricole și de abrogare a Regulamentelor (CEE) nr. 922/72, (CEE) nr. 234/79, (CE) nr. 1037/2001 și (CE) nr. 1234/2007 ale Consiliului (2), în special articolul 53 literele (b) și (h) coroborat cu articolul 227,
         întrucât:
         
                     (1)
                  
                  
                     Regulamentul delegat (UE) 2020/884 al Comisiei (3) a introdus o serie de derogări de la normele existente, printre altele în sectorul vitivinicol, care vizează să ofere sprijin operatorilor din acest sector pentru a-i ajuta să facă față impactului pandemiei de COVID-19. În pofida utilității acestor măsuri, piața vitivinicolă nu a reușit totuși să își regăsească echilibrul între cerere și ofertă și nici nu se prevede că și-l va regăsi pe termen scurt și mediu din cauza actualei pandemii.
                  
               
                     (2)
                  
                  
                     Mai mult, măsurile adoptate pentru combaterea pandemiei de COVID-19 sunt prelungite în majoritatea statelor membre și în întreaga lume. Printre aceste măsuri se numără impunerea de restricții referitoare la dimensiunea grupurilor de persoane în cadrul întâlnirilor sociale și al evenimentelor festive, precum și referitoare la posibilitățile de a mânca și de a bea în afara casei. În unele zone continuă să fie impuse restricții de deplasare a persoanelor, însoțite de anularea evenimentelor publice și a petrecerilor private. Efectul de domino al acestor restricții a dus la o scădere mai mare a consumului de vin în Uniune și la o reducere confirmată a exporturilor de vin către țări terțe. În plus, incertitudinea cu privire la durata crizei, care se preconizează că se va prelungi după sfârșitul anului 2020, produce daune pe termen lung sectorului vitivinicol al Uniunii, deoarece este puțin probabilă redresarea consumului de vin, iar piețele de export vor fi pierdute. Această combinație de factori are un impact negativ semnificativ asupra prețurilor de pe piața vitivinicolă a Uniunii. Stocurile, care la începutul anului de comercializare 2019-2020 se aflau deja la un nivel record, au crescut. În fine, situația va fi și mai înrăutățită de producția mare care urmează să se obțină din recolta anului 2020, despre care se preconizează că va depăși producția din 2019 cu aproximativ 10 milioane de hectolitri de vin.
                  
               
                     (3)
                  
                  
                     Date fiind durata lungă a restricțiilor impuse de statele membre pentru a combate pandemia de COVID-19 și necesitatea de a menține aceste restricții în vigoare, sunt exacerbate perturbarea economică gravă a principalelor puncte de vânzare a vinului și efectul negativ rezultant asupra cererii de vin.
                  
               
                     (4)
                  
                  
                     Având în vedere aceste perturbări deosebit de grave ale pieței și acumularea de circumstanțe dificile cu care se confruntă sectorul vitivinicol, care a început cu impunerea de către Statele Unite a unor tarife la importul de vinuri din Uniune în octombrie 2019 și continuă în prezent cu consecințele măsurilor restrictive în vigoare din cauza pandemiei de COVID-19, operatorii din sectorul vitivinicol al Uniunii continuă să întâmpine dificultăți excepționale. Prin urmare, se justifică acordarea unui sprijin suplimentar sectorului vitivinicol.
                  
               
                     (5)
                  
                  
                     Continuarea punerii în aplicare a măsurilor de combatere a crizei din sectorul vitivinicol al Uniunii introduse prin Regulamentul delegat (UE) 2020/884 se consideră a fi esențială pentru a le oferi operatorilor flexibilitatea necesară de a pune în aplicare programe de sprijin în sectorul vitivinicol al Uniunii. Mai exact, flexibilitatea suplimentară ce prevede aplicarea recoltării înainte de coacere pe aceeași parcelă timp de doi sau mai mulți ani consecutivi, flexibilitatea de a introduce modificări în cazul operațiunilor în curs, precum și posibilitatea acordării de plăți pentru punerea în aplicare parțială a operațiunilor sprijinite în temeiul articolelor 46 și 47 din Regulamentul (UE) nr. 1308/2013 ori de câte ori nu a fost posibilă punerea în aplicare integrală din cauza pandemiei de COVID-19 au asigurat că operatorii din sectorul vitivinicol al Uniunii dispun de instrumente adecvate pentru a reacționa la schimbările generate de pandemia de COVID-19 și de restricțiile impuse pentru a o ține sub control.
                  
               
                     (6)
                  
                  
                     Întrucât se preconizează că pandemia de COVID-19 va continua și după sfârșitul anului 2020 și, prin urmare, în cursul unei părți semnificative a exercițiului financiar 2021, se consideră necesar să se prelungească aplicarea măsurilor prevăzute la articolul 2 alineatele (1), (3), (4) și (6) din Regulamentul delegat (UE) 2020/884 pe durata exercițiului financiar 2021.
                  
               
                     (7)
                  
                  
                     Articolul 54 alineatul (1) din Regulamentul delegat (UE) 2016/1149 al Comisiei (4) prevede că sprijinul acordat beneficiarilor se plătește numai dacă în urma verificărilor se constată că o operațiune globală sau toate acțiunile individuale care fac parte din operațiunea globală au fost puse în aplicare pe deplin. Experiența acumulată până în prezent a demonstrat însă că, pe baza unei aplicări stricte a acestei dispoziții, atunci când acțiunile individuale care fac parte din operațiune nu au fost puse în aplicare pe deplin, dar obiectivul operațiunii globale a fost totuși atins, reținerea întregului cuantum al sprijinului pentru operațiunea în cauză s-a dovedit, în anumite situații, injustă și inechitabilă.
                  
               
                     (8)
                  
                  
                     Potrivit feedbackului furnizat de statele membre Comisiei, aplicarea regulii prevăzute la articolul 54 alineatul (1) din Regulamentul delegat (UE) 2016/1149 duce la reduceri financiare disproporționate în cazul beneficiarilor care au reușit să pună în aplicare o mare parte din operațiunea aprobată, dar nu au reușit să finalizeze acțiuni individuale care nu sunt indispensabile pentru succesul operațiunii. Nefinalizarea unor astfel de acțiuni individuale nu pune în pericol obiectivele operațiunii globale, care, în anumite circumstanțe, pot fi atinse în pofida punerii în aplicare parțiale. În astfel de cazuri, nu este justificat să se rețină integral plata sprijinului sau să se solicite recuperarea sprijinului plătit pentru acțiunile puse în aplicare în mod corespunzător.
                  
               
                     (9)
                  
                  
                     Reținerea întregului sprijin în astfel de cazuri impune o sancțiune financiară asupra beneficiarilor care au pus în aplicare o mare parte din întreaga operațiune și care au investit astfel timp, resurse și efort în acțiunile finalizate. Acest impact potențial inechitabil este exacerbat de pandemia de COVID-19 și de problemele de flux de numerar asociate acesteia.
                  
               
                     (10)
                  
                  
                     În scopul de a se asigura proporționalitatea în privința plăților pentru operațiunile din cadrul programelor de sprijin în sectorul vitivinicol și în scopul de a se evita sancționarea excesivă a sectorului vitivinicol al Uniunii, care este deja slăbit de situația dificilă a pieței și de pandemia de COVID-19, trebuie să se plătească un sprijin parțial pentru operațiunile care nu sunt puse în aplicare integral, atât timp cât obiectivul general al operațiunii este atins. Prin urmare, este oportun să se prevadă că acțiunile puse în aplicare integral, care fac parte dintr-o astfel de operațiune, sunt eligibile pentru sprijin din partea Uniunii.
                  
               
                     (11)
                  
                  
                     În astfel de cazuri, sprijinul pentru operațiune trebuie calculat ca fiind suma sprijinului pentru acțiunile puse în aplicare integral, din care se scade 100 % din cuantumul sprijinului alocat acțiunilor nepuse în aplicare, pentru a se asigura că beneficiarul primește un cuantum proporțional cu efortul depus în privința acțiunilor puse în aplicare integral.
                  
               
                     (12)
                  
                  
                     Prin urmare, Regulamentele delegate (UE) 2020/884 și (UE) 2016/1149 trebuie modificate în consecință.
                  
               
                     (13)
                  
                  
                     Pentru a se evita perturbarea punerii în aplicare a măsurilor de combatere a crizei din sectorul vitivinicol al Uniunii și pentru a se asigura o tranziție fără probleme între cele două exerciții financiare, prezentul regulament trebuie să intre în vigoare la data publicării în Jurnalul Oficial al Uniunii Europene, iar modificările aduse Regulamentului delegat (UE) 2020/884 trebuie să se aplice retroactiv de la 16 octombrie 2020,
                  
               ADOPTĂ PREZENTUL REGULAMENT:
         
            Articolul 1
            Modificări aduse Regulamentului delegat (UE) 2020/884
            Articolul 2 din Regulamentul delegat (UE) 2020/884 se modifică după cum urmează:
            
                        1.
                     
                     
                        Alineatul (1) se înlocuiește cu următorul text:
                        
                           „(1)   Prin derogare de la articolul 22 din Regulamentul delegat (UE) 2016/1149, în 2020 și 2021, recoltarea înainte de coacere poate fi aplicată pentru aceeași parcelă timp de doi sau mai mulți ani consecutivi.”
                        
                     
                  
                        2.
                     
                     
                        Alineatul (3) se înlocuiește cu următorul text:
                        
                           „(3)   Prin derogare de la articolul 53 alineatul (1) din Regulamentul delegat (UE) 2016/1149, în cazuri justificate în mod corespunzător legate de pandemia de COVID-19, statele membre pot permite ca modificările efectuate cel târziu la 15 octombrie 2021 să fie puse în aplicare fără aprobare prealabilă, cu condiția ca acestea să nu afecteze eligibilitatea niciunei părți a operațiunii și obiectivele generale ale acesteia și cu condiția ca valoarea totală a sprijinului aprobat pentru operațiune să nu fie depășită. Beneficiarii notifică aceste modificări autorității competente până la termenele-limită stabilite de statele membre.”
                        
                     
                  
                        (3)
                     
                     
                        Alineatul (4) se înlocuiește cu următorul text:
                        
                           „(4)   Prin derogare de la articolul 53 alineatul (1) din Regulamentul delegat (UE) 2016/1149, în cazuri justificate în mod corespunzător legate de pandemia de COVID-19, statele membre pot permite ca beneficiarii să prezinte modificări care sunt efectuate cel târziu la 15 octombrie 2021 și care modifică obiectivul operațiunii globale deja aprobat în temeiul măsurilor menționate la articolele 45, 46, 50 și 51 din Regulamentul (UE) nr. 1308/2013, cu condiția să fie finalizate eventualele acțiuni individuale care fac parte dintr-o operațiune globală. Beneficiarii notifică aceste modificări autorității competente până la termenele-limită stabilite de statele membre și solicită aprobarea prealabilă a autorității competente.”.
                        
                     
                  
                        (4)
                     
                     
                        Alineatul (6) se înlocuiește cu următorul text:
                        
                           „(6)   Prin derogare de la articolul 54 alineatul (4) al treilea, al patrulea, al cincilea și al șaselea paragraf din Regulamentul delegat (UE) 2016/1149, în cazul cererilor de plată depuse cel târziu la 15 octombrie 2021, dacă, din motive legate de pandemia de COVID-19, operațiunile pentru care se acordă sprijin în temeiul articolelor 46 și 47 din Regulamentul (UE) nr. 1308/2013 nu sunt aplicate pe întreaga suprafață pentru care s-a solicitat sprijin, statele membre calculează sprijinul care urmează a fi acordat pe baza suprafeței stabilite prin controalele la fața locului după punerea în aplicare.”
                        
                     
                  
         
            Articolul 2
            Modificări aduse Regulamentului delegat (UE) 2016/1149
            Articolul 54 din Regulamentul delegat (UE) 2016/1149 se modifică după cum urmează:
            
                        1.
                     
                     
                        Alineatul (2) se înlocuiește cu următorul text:
                        
                           „(2)   În cazul în care sprijinul se plătește în mod normal după punerea în aplicare a operațiunii globale, acesta se plătește, totuși, pentru acțiunile individuale puse în aplicare dacă verificările arată că acțiunile rămase nu au putut fi duse la îndeplinire din motive de forță majoră sau din cauza unor circumstanțe excepționale în sensul articolului 2 alineatul (2) din Regulamentul (UE) nr. 1306/2013 sau dacă verificările arată că, chiar dacă acțiunile rămase nu au fost duse la îndeplinire, obiectivul general al operațiunii a fost totuși atins.”
                        
                     
                  
                        2.
                     
                     
                        Se introduce următorul alineat:
                        
                           „(2a)   În cazul în care verificările arată că o operațiune globală vizată de cererea de sprijin nu a fost pusă în aplicare integral, dar obiectivul general al operațiunii a fost totuși atins, statele membre plătesc sprijin pentru acțiunile individuale puse în aplicare în conformitate cu alineatul (2) și aplică o sancțiune în valoare de 100 % din cuantumul alocat inițial acțiunilor respective din cererea de sprijin care nu au fost puse în aplicare integral.
                           În cazurile în care cuantumul sprijinului care a fost plătit după punerea în aplicare a acțiunilor individuale este mai mare decât suma stabilită ca fiind datorată după efectuarea verificărilor, statele membre recuperează sprijinul plătit în mod necuvenit.
                           În astfel de cazuri, dacă a fost plătit un avans, statele membre pot decide să aplice o sancțiune.”
                        
                     
                  
                        3.
                     
                     
                        La alineatul (3), primul paragraf se înlocuiește cu următorul text:
                        
                           „(3)   În cazul în care verificările demonstrează că o operațiune globală care face obiectul unei cereri de sprijin nu a fost pusă în aplicare integral din alte motive decât cele prevăzute la alineatul (2) și atunci când a fost plătit un sprijin după realizarea unor acțiuni individuale care fac parte din operațiunea globală vizată de cererea de sprijin, statele membre recuperează sprijinul plătit.”
                        
                     
                  
         
            Articolul 3
            Intrare în vigoare și aplicare
            Prezentul regulament intră în vigoare la data publicării în Jurnalul Oficial al Uniunii Europene.
            Articolul 1 se aplică de la 16 octombrie 2020.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 27 ianuarie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 347, 20.12.2013, p. 549.
         
            (2)  JO L 347, 20.12.2013, p. 671.
         
            (3)  Regulamentul delegat (UE) 2020/884 al Comisiei din 4 mai 2020 de derogare, pentru anul 2020, de la Regulamentul delegat (UE) 2017/891 în ceea ce privește sectorul fructelor și legumelor și de la Regulamentul delegat (UE) 2016/1149 în ceea ce privește sectorul vitivinicol, în legătură cu pandemia de COVID-19 (JO L 205, 29.6.2020, p. 1).
         
            (4)  Regulamentul delegat (UE) 2016/1149 al Comisiei din 15 aprilie 2016 de completare a Regulamentului (UE) nr. 1308/2013 al Parlamentului European și al Consiliului în ceea ce privește programele naționale de sprijin în sectorul vitivinicol și de modificare a Regulamentului (CE) nr. 555/2008 al Comisiei (JO L 190, 15.7.2016, p. 1).